###

BEVEZETÉS

Ezzel a munkával Eötvös Loránd a tudós, a tudománypolitikus és az ember előtt szeretnénk tisztelegni születésének 150. évfordulóján.

Nem vállalkozhattunk a nagyon gazdag Eötvös életmű teljes feldolgozására, Eötvös Loránd cikkeinek és a róla szóló dokumentumoknak csak egy töredékét adjuk itt közre.

A dokumentumok kiválasztásánál az alábbi szempontokat vettük figyelembe:

- A tudományos munkák közül olyanokat válogattunk, melyek képernyőn olvasva is élvezhetőek, nem tartalmaznak nagy táblázatokat és hosszú számításokat. Törekedtünk arra, hogy Eötvös Loránd munkásságának legfontosabb eredményéről, a torziós ingával végzett mérésekről szóló dokumentumok szerepeljenek, valamint arra, hogy németnyelvű publikációi is bekerüljenek a gyűjteménybe.

- Tudománypolitikai írásaiból az oktatás, a fizika tanítás és az Akadémia kérdéseivel foglalkozókból válogattunk.

- Az Eötvös Lorándról szóló méltatások közül olyan műveket választhattunk, melyeknek szerzőivel vagy azok örököseivel fel tudtuk venni a kapcsolatot, és beleegyezésüket adták az elektronikus változat megjelenéséhez. Itt is szeretnénk köszönetet mondani Benedek Mihálynak, Egyed Lászlónak, Károlyi Zsigmondnénak, Király Péternek, Marx Györgynek, Plósz Katalinnak, Radnai Gyulának, Staar Gyulának segítségükért.
  Külön hálával tartozunk Plósz Katalinnak, a Patrona Hungariae Római Katolikus Iskola fizika tanárának, aki az eredeti Eötvös dokumentumokra felhívta a figyelmünket, és rendelkezésünkre bocsátotta azokat saját jegyzeteivel együtt.

- Az "Eötvös Loránd Bibliográfia" az elektronikus formában megjelent cikkek közvetlen elérése mellett megmutatja azt is, hogy a lehetséges anyag mily csekély részét tudtuk itt közreadni.

A dokumentumok megjelentetését a Magyar Elektronikus Könyvtár (MEK), a Neumann János Kulturális Szolgáltató Közhasznú Társaság és a KFKI Részecske- és Magfizikai Kutató Intézet Számítógép Hálózati Központjának közös pályázata keretében a Nemzeti Kulturális Alap támogatta.

Az anyag elkészítésében a KFKI Részecske- és Magfizikai Kutató Intézet Számítógép Hálózati Központjának következő munkatársai vettek részt: Borbás Józsefné, Király Péterné, Kőrösi Magdolna, Szalay Istvánné, Vámos Judit, Zimányi Magdolna